text: Dinosaurer giver Givskud Zoo super-sæson med 393.000 gæster
  04 november 2015 kl. 07.36
  Den nye dinosaurerpark har i 2015-sæsonen givet Givskud Zoo det næstbedste besøg nogensinde med 393.000 gæster.
  Sæson 2015 bliver kun overgået i besøg af år 2000, hvor gorillaanlægget åbnede.
  - De 25 dinosaurer har været et stort trækplaster, og gæsterne har taget rigtig godt imod udstillingen. Både børn og voksne har været fascineret af de store fortidsdyr, fortæller direktør Richard Østerballe i en pressemeddelelse.
  Som følge af den store dinosaur-succes har Givskud Zoo valgt at gøre udstillingen permanent, og udvider til sæson 2016 med over 15 nye dinosaurer og helt nye aktiviteter i området.
  Sammen med Legoland Billund Resort har Givskud, Legoland, Lalandia og otte kommuner lavet kampagner på otte markeder i Europa - og det kan mærkes i Givskud med flere udenlandske gæster.
  - Vi har også været begunstiget med godt zoo-vejr i hele sæsonen. Et år med et varmt forår, en kølig sommer og lunt efterår trækker gæster til zoo, siger Richard Østerballe.
  